Riċentament, Gwida.mt kellu ċ-ċans li jitkellem ma' JeanFred. JeanFred hu żagħżugħ li jxitieq li jagħmel differenza fil-komunità. Huwa beda dan il-grupp ta' Facebook bl-isem ta' DIS/ABILITY biex jippromwovi l-abbiltà fid-diżabilità. L-idea hi li jkun hemm komunità ta' nies li għandhom diversi tipi (u livelli) ta' diżabilità, fejn ikollhom spazju biex iressqu l-kisbiet tagħhom aktar milli l-ostakli li jiltaqgħu magħhom. Huwa żagħżugħ, student u jħares lejn il-ħajja minn lenti tassew pożittiva. Ara x'kellu xi jgħidilna! Minn fejn ġietek l-idea li toħloq dan il-grupp u għaliex ħassejt il bżonn tiegħu? L-idea tal-grupp DIS/ABILITY ġietni wara riflessjoni fuq kif inhuma preżentati il-persuni b'diżabilità ħafna mid-drabi. Personalment, inħoss li aħna il-persuni b'diżabilità nissemmew wisq fil-kuntest tad-diżabilità tagħna, u ftit li xejn jissemmew il-karatteristiċi l-oħra li jagħmlu l-persuna min hu/hi. Inħoss li m'aħniex qegħdin niġu preżentati b'mod komplut (għalkemm għamilna progress riċentament). Nibża' li din ir-rappreżentazzjoni tal-persuni b'diżabilità taffetwa l-mod kif il-pubbliku jħares lejna, u agħar, il-mod kif il-persuni b'diżabilità jħarsu lejhom infushom. Finalment, ħloqt dan il-grupp għax nibża' li din qed taffetwa ir-relazzjonijiet, l-opportunitajiet ta' xoghol, kif ukoll is-saħħa mentali tal-persuni b'diżabilità. Għalhekk, bdejt nesplora l-possibilità li jkun hemm pjattaforma li fiha il-persuni b'diżabilità jirappreżentaw lilhom infushom b'mod aktar pożittiv u komplut. Kien hawnhekk li ingħatajt parir li qrupp fuq Facebook jista' jaqdi dan il-għan bl-aħjar mod. X'għanjiet tixtieq li tilħaq permezz ta' dan il grupp? L-għan tiegħi bil-grupp DIS/ABILITY huwa li noħloq pjattaforma fejn il-persuni b'diżabilità jkunu jistgħu jaqsmu il-ħiliet u l-abiltajiet tagħhom ma' ħaddieħor. Nemmen li l-aħjar mod ta' kif tkisser diversi sterjotipi fuq il-persuni b' diżabilità hija li tesponi lill-pubbliku għal karatteristiċi oħra tagħna. Permezz tal-grupp, nixtieq li l-pubbliku jigi esponut għal rappreżentazzjoni aktar kompluta tal-persuni b'diżabilità, li ma tikkonsistix biss minn nuqqasijiet u bżonnijiet, iżda wkoll ħiliet. Naħseb li jekk nenfasizzaw l-abiltajiet tal-persuna, tagħmilha aktar faċli għal min iħaddem biex jimpjega persuni b'diżabilità. Tista' wkoll tgħin biex tnaqqas ċertu barrieri soċjali li jiltaqgħu magħhom il-persuni b'diżabilità. Naħseb ukoll li rappreżentazzjoni aktar pożittiva u kompluta tal-persuni b'diżabilità tgħin biex il-persuni b'diżabilità ma jħarsux lejhom infushom b'mod negattiv, u b'hekk inkunu qed inkomplu inħarsu is-saħħa mentali tal-persuni b'diżabilità. Però, li tiffoka fuq l-abiltajiet tal-persuni b'diżabilità huwa biss pass żgħir fit-triq għal rappreżentazzjoni aktar kompluta. Kif kienet ir reazzjoni tan-nies? Kemm ta' persuni li għanhom xi diżabilità u anke dawk li m'għandhomx. Fil-bidu, il-maġġoranza tal-membri tal-grupp kienu nies viċin tiegħi, jiġifieri dejjem kelli ammont tajjeb ta' sapport. Aktar ma beda jikber il-grupp aktar bdew deħlin nies ġodda li jien ma kontx naf personali. Kien meta nies ġodda bdew jaqsmu l-esperjenzi tagħhom fejn bdejt nirrealizza kemm huma differenti l-esperjenzi, il-bżonnijiet u l-ħiliet tal-persuni b-diżabilità. Ikkonkludejt li biex DIS/ABILITY jkompli jikber, u l-ħsieb ta' warajh ikompli jinfirex, irid jilqa' l-esperjenzii u abiltajiet ta' kulħadd. Nista' nżid ukoll li meta n-nies urew reazzjoni tajba għal-grupp u qasmu il-ħiliet tagħhom magħna, kien sinjal ta' kuraġġ għalina li iffurmajna l-grupp. Għalhekk, il-grupp huwa miftuħ għal kulhadd. Huwa miftuħ għal dawk li għandhom diżabilità (kemm viżibbli u kemm inviżibbli) u jixtiequ jaqsmu l-abiltajiet varji tagħhom ma' ħaddiehor. Huwa miftuħ ukoll għal dawk li m'għandhomx diżabilità, u jixtiequ jħarsu lejn diżabilità minn angolu ieħor, juru sapport, u jiddiskutu l-opinjonijiet tagħhom. Għandek xi pjanijiet oħra li tixtieq tagħmel aktar 'il quddiem biex tibqa' taqsam stejjer ta' pożittivita' man-nies? Iva, bħalissa qegħdin niddiskutu x'mezzi oħra nistgħu nużaw biex ikollna varjetà ta' kontenut fuq il-grupp (eżempju intervisti). Però għalissa il-prijorità hija li nkomplu nħeġġu n-nies jidħlu il-grupp, ninkuraggixxu kemm jista' jkun lill-persuni b'diżabilità jiffukaw fuq il-kapaċitajiet tagħhom, u nkabbru l-għarfien tagħna fuq il-qasam. Sa dan it-tant, tistgħu tgħinuna nagħmlu dan kollu billi tidħlu fuq il-grupp ta' Facebook "DIS/ABILITY" u ssemma leħnek. Miktub Minn Iħobb il-lingwa Maltija u jsegwi b'mod attiv ix-xena mużikali lokali. Id-dinja tal-ispettaklu taffaxxinah u l-għaxqa tiegħu jara xows differenti. Biex jirrilassa Emil jieħu gost imur ħdejn il-baħar u fil-kampanja, hemm isib ftit kwiet 'il bogħod mill-ġenn. Stejjer popolari Bir-Ritratti: Ħafna Qed Isostnu Li Lbieraħ Dehret Xbieha Tal-Madonna! - X'Taħseb Int? Sarah Zerafa U L-Maħbub Tagħha David B'Pass Ieħor 'Il Quddiem Fir-Relazzjoni Tagħhom – Araw X'Ħabbru "Prezzjuż Tiegħi, Lanqas Il-Mewt Ma Tista' Tkisser Ir-Rabta Li Kellna" - Il-Partner Ta' Joseph Farrugia "Ma Nistax Nemmen Kif Ħallejtna Daqshekk Malajr" - Ħafna Jesprimu Sogħba Għall-Mewta Ta' Joseph Farrugia